Fimmtán metra langan búrhval rak nú undir helgina á land í Suðurey . Eyjan tilheyrir eyjaklasanum sem ýmist hafa verið nefndar Hausthúsaeyjar eða Hafursfjarðareyjar og eru úti af Löngufjörum á Snæfellsnesi . Að sögn Svans Guðmundssonar bónda í Dalsmynni hefur hvalurinn líklega verið dauður í einhverja daga en rekið á land í stærsta straumi undir helgina . Lyktin hafi í það minnsta bent til þess að hann væri ekki nýdauður og því betra að halda sig vindmegin við hann . Að Suðurey er ökufært á fjöru en þungfært í kringum þann stað sem hvalurinn liggur en þar gætir flóðs og fjöru . Ástæða er því til að benda á að varhugavert er að reyna að fara þarna út nema þá með leiðsögn staðkunnugra .